สำหรับอาการของ ด.ช.วิรัตน์ พระพงษ์ วัย  7  ขวบ แฝดผู้น้อง ชาวจังหวัดสุพรรณบุรีที่ต้องสงสัยว่าป่วยเพราะหวัดนก และเข้ารักษาตัวอยู่ที่ห้องไอซียู รพ.เจ้าพระยายมราช ต่อมาในช่วงเช้าวันเดียวกัน มีการส่งตัวหนูน้อยเข้ามารักษาตัวที่สถาบันสุขภาพเด็กแห่งชาติหรือ รพ.เด็ก แล้วนั้น ผู้สื่อข่าวรายงานว่า ด.ช.วิรัตน์ อยู่ในชุดป้องกันการแพร่เชื้ออย่างมิดชิด โดยเจ้าหน้าที่ รพ.เด็กนำตัวไปเข้าพักรักษาตัวที่ห้องผู้ป่วยติดเชื้อรุนแรง ชั้น  8  ซึ่งเตรียมไว้สำหรับผู้ป่วยโรคซาร์สที่เคยระบาดก่อนหน้านี้ โดยมี รปภ.ของ รพ.คุมเข้มป้องกันสื่อไม่ให้ย่างกรายเข้าห้องผู้ป่วยได้ ซึ่งระหว่างนั้นเจ้าหน้าที่ รพ.ทยอยขนอุปกรณ์การรักษาเข้าไปในห้องดังกล่าวจำนวนมาก อาทิ หน้ากากอนามัย ถุงมือยาง เครื่องฉายรังสี ฯลฯ